ועדת הכלכלה, כנסת 16, פרוטוקול מספר 291, 2004-11-08 11:45

שלום שמחון: אני מבקש לפתוח את ישיבת ועדת הכלכלה בנושא הצעת חוק הרשות השנייה לטלוויזיה ורדיו (תיקון – הארכת הזכיון של הטלוויזיה הלימודית), התשס"ה-2004.

שלום שמחון: הצעת החוק הזאת, של חברי הכנסת ענבל גבריאלי ורוני בר-און, עברה בקריאה ראשונה ואנחנו אמורים להכין אותה היום לקריאה שנייה ושלישית.

שלום שמחון: רק נושא אחד נשאר במחלוקת בישיבה הקודמת והוא משך התקופה.

שלום שמחון: מי מייצג כאן את הטלוויזיה החינוכית?

שלום שמחון: סיכמנו שזה יהיה חופף?

יעל ורדי-רוטשילד: אנחנו ביקשנו 10 שנים והאוצר התנגד אז הסיכום של הדיון היה שנמשיך לדון בזה.

ענבל גבריאלי: בעיקרון אנחנו ממתינים לשמוע טעם הגיוני להתנגדות של משרד האוצר.

נגה רובינשטיין: למיטב ידיעתי החלטת הממשלה דיברה על שנתיים, 5 שנים או 10 שנים לפי החלטת הוועדה.

נגה רובינשטיין: אין לי את הנוסח של החלטת הממשלה אבל לא נקבע שזה יהיה ל-10 שנים.

שלום שמחון: נציגי משרד האוצר נמצאים כאן?

שלום שמחון: לא.

לאה ורון: היו אמורים להיות כאן מר חיים פרננדס וגברת מאיה אלון-גורן מאגף התקציבים.

שלום שמחון: אנחנו צריכים להחליט אם זה יוארך ל-2 שנים, 5 שנים או 10 שנים.

שלום שמחון: חברת הכנסת גבריאלי, מה את מציעה?

ענבל גבריאלי: אני מציעה 10 שנים.

שלום שמחון: אנחנו נעמיד את זה להצבעה.

שלום שמחון: מי בעד הארכת הזכיון של הטלוויזיה הלימודית ל-10 שנים?

שלום שמחון: בעד הארכת הזכיון ל-10 שנים – 1 נגד – 1 נמנעים – אין ההצעה להאריך את הזכיון ב-10 שנים לא נתקבלה.

שלום שמחון: ההצעה להאריך ב-10 שנים נפלה.

שלום שמחון: נשארנו עם 2 שנים או 5 שנים.

שלום שמחון: אם את רוצה, את יכולה לבקש רביזיה.

ענבל גבריאלי: אני דורשת רביזיה.

אתי בנדלר: על-פי הנוסח הכתוב כאן לא מדובר על 5 שנים.

ענבל גבריאלי: נקודת המחלוקת היחידה בדיון הקודם היתה משך השנים להארכת הזכיון.

ענבל גבריאלי: משרד האוצר הביע התנגדות.

ענבל גבריאלי: עד כמה שזכור לי, גם אתה וגם אני חיטטנו ופשפשנו וניסינו למצוא יחד עם נציג האוצר, מר אורי שוסטרמן, את הטעם להתנגדות.

ענבל גבריאלי: לא נמצא טעם כזה – והוא גם לא הגיע לכאן היום – וגם היום אני לא שומעת מנציג משרד האוצר איזה טעם ענייני הגיוני למה להתנגד להארכת הזכיון ל-10 שנים.

ענבל גבריאלי: אני יכולה לומר שמעבר לרצון שלנו, לרצון של הממשלה – גם שר התעשייה, המסחר והתעסוקה וגם שרת החינוך, התרבות והספורט תומכים היום ויתמכו גם בעתיד בהצעת חוק שבאה לייצב ולקבע את מעמדה של הטלוויזיה הלימודית בהארכת הזכיון הזה – מעבר לתמיכה בהגדרה ובאופן קטגורי בטלוויזיה הלימודית עולה כמובן גם נושא החפיפה למכרזים של הרשות השנייה.

ענבל גבריאלי: הייתי שמחה אם תוכל, לא כיושב-ראש הוועדה אלא כחבר כנסת שאך לפני דקה הצביע נגד הצעת החוק, להסביר, אולי לפחות לך יש טעם הגיוני להתנגדות.

שלום שמחון: הצבעתי נגד לא בשל טעם ענייני.

שלום שמחון: אני רוצה לטרטר אתכם קצת, שתביאו אנשים, שאני לא אהיה כאן לבד.

אתי בנדלר: אני רוצה להסביר דבר מה, אדוני היושב-ראש.

אתי בנדלר: אנחנו פשוט עוד לא קראנו את הסעיף המוצע.

אתי בנדלר: בנוסח הסעיף המוצע מדובר על הארכת תקופת הזכיון של הטלוויזיה הלימודית לתקופת הזכיון האמורה בסעיף 34(ב1) לחוק העיקרי.

אתי בנדלר: תקופת הזכיון האמורה בסעיף 34(ב1) לחוק העיקרי דנה בזכיון בערוץ השני, ושם מדובר על 10 שנים.

אתי בנדלר: זאת אומרת שזה נובע מן הנוסח האמור כאן ולא הונחה שום הצעה אחרת כרגע שאפשר לדון בה.

אתי בנדלר: לכן אני חושבת שאולי כדאי לעשות רביזיה בהצבעה שהיתה לפני רגע כי אין לנו נוסח אלטרנטיבי.

אתי בנדלר: מהנוסח הקיים היום בהצעת החוק נובע שמדובר על 10 שנים.

יפה ויגוצקי: על זה הצביעו חברי הוועדה בקריאה הראשונה.

אתי בנדלר: בהצעת החוק כתוב כדלקמן: "המועצה תיתן לטלוויזיה הלימודית ללא מכרז זכיון לשידורי טלוויזיה בערוץ 2, לתקופת הזכיון האמורה בסעיף 34(ב1) ...".

אתי בנדלר: תקופת הזכיון האמורה בסעיף 34(ב1) לחוק העיקרי היא 10 שנים.

אתי בנדלר: זאת אומרת, צריכים להציע נוסח אחר לצורך העניין הזה כדי שיהיה ברור על מה אנחנו מצביעים.

שלום שמחון: ואם אנחנו מצביעים על הצעת החוק בנוסחה הנוכחי?

אתי בנדלר: זה נשאר 10 שנים.

אבשלום וילן: אי אפשר לקבל עקרונית שמורידים ל-5 שנים ומשנים אחרי זה את הנוסח?

יפה ויגוצקי: אפשר במקום 10 שנים לכתוב 5 שנים.

אבשלום וילן: אדוני היושב-ראש, אם אני אציע לדוגמה ליצור נוסח שיקבע הארכת זכיון ל-5 שנים?

שלום שמחון: אז אנחנו נצביע על הארכת הזכיון ל-5 שנים.

אבשלום וילן: במה מתבטאים חילוקי הדעות בין 5 שנים ל-10 שנים?

שלום שמחון: חברת הכנסת גבריאלי מציעה 10 שנים, בחופף לזכיונות של ערוץ 2.

שלום שמחון: הממשלה תמכה בשנתיים אבל היא אמרה שוועדת הכלכלה תחליט.

ענבל גבריאלי: לפי דברי השר במליאה, הוא לא נקב במספר שנים.

ענבל גבריאלי: הוא פשוט אמר שהוועדה תכריע.

נגה רובינשטיין: למיטב ידיעתי, הממשלה אמרה 2 שנים, 5 שנים או 10 שנים ושוועדת הכלכלה תחליט.

ענבל גבריאלי: על מה נסמכת דעתך?

נגה רובינשטיין: על הדיון בממשלה.

יחיאל חזן: זאת אומרת שלממשלה אין התנגדות למספר השנים?

נגה רובינשטיין: צריך לשמוע את נציג משרד האוצר.

נגה רובינשטיין: אני לא הייתי כאן בדיון הקודם ואני מבינה שנציג משרד האוצר דיבר על מספר שנים קצר יותר.

ענבל גבריאלי: נציג האוצר, שלא נמצא כאן, אמר – ואנחנו לא נתחשב בדעתו, ואני מניחה שכך ינהג היושב-ראש – שזה לא צריך להיות 10 שנים.

ענבל גבריאלי: הוא לא ידע להסביר איך, כמה ולמה.

נגה רובינשטיין: בממשלה עלו האופציות להאריך את הזכיון ל-2 שנים, 5 שנים או 10 שנים.

נגה רובינשטיין: הוחלט שזה ייקבע על-פי הכרעת ועדת הכלכלה.

שלום שמחון: אנחנו מצביעים על הרביזיה של חברת הכנסת ענבל גבריאלי.

שלום שמחון: בעד הרביזיה של חברת הכנסת גבריאלי – רוב נגד – אין נמנעים – אין הרביזיה נתקבלה.

שלום שמחון: הרביזיה נתקבלה.

שלום שמחון: נתחיל לקרוא את סעיפי הצעת החוק.

אתי בנדלר: סעיף 1 – תיקון סעיף 37א "בחוק הרשות השנייה לטלוויזיה ורדיו, התש"ן-1990 (להלן – החוק העיקרי), בסעיף 37א(א), פסקה (2)(ב) – תימחק.

אתי בנדלר: " הסעיף שאותו מוצע למחוק קובע כדלקמן: "החל במועד האמור בפסקת משנה (א), יחידת השידור שעמדה לרשות הטלוויזיה הלימודית, תחולק לבעלי הזכיון בערוץ 2 שביקשו זאת, תמורת תשלום למדינה כפי שיקבעו שר האוצר ושר התקשורת ...".

אתי בנדלר: אני כבר אומרת לכם שהמועד הוא 1 בנובמבר 2005.

אתי בנדלר: מדובר על ביטול הזכיון של הטלוויזיה הלימודית ומה עושים עם יחידות השידור שעמדו לרשותה.

שלום שמחון: מי בעד סעיף 1?

שלום שמחון: בעד סעיף 1 – רוב נגד – אין נמנעים – אין סעיף 1 נתקבל.

שלום שמחון: סעיף 1 נתקבל.

אתי בנדלר: סעיף 2 – תיקון סעיף 55 "בסעיף 55 לחוק העיקרי, לפני סעיף קטן (ב) יבוא: "(א3) (1) המועצה תיתן לטלוויזיה הלימודית ללא מכרז זכיון לשידורי טלוויזיה בערוץ 2, לתקופת הזכיון האמורה בסעיף 34(ב1), שתחילתה ביום כ"ט בתשרי התשס"ו (1 בנובמבר 2005); זכיון כאמור יינתן ליחידת שידור בהיקף של שמונה אחוזים וחצי מכלל יחידות השידור בערוץ 2 לנושאים ובשעות כאמור בסעיף קטן (א).

אתי בנדלר: "" אני מבקשת להפנות את תשומת הלב שכאשר מדובר על "תקופת הזכיון האמורה בסעיף 34(ב1)", מכאן נובע שמדובר ב-10 שנים.

אתי בנדלר: לכן אם יש הצעה אחרת צריך לכתוב "לתקופת זכיון ..." – ולכתוב איזו תקופת זכיון, ויתכן שאז צריך גם לחשוב מה יקרה בתום אותה תקופה.

שלום שמחון: יש הצעה אחרת?

שלום שמחון: אין.

מנשה סמירה: לא כתוב אם זה 5 שנים או 10 שנים אבל בכל מקרה אם מסיבות כאלה או אחרות בטל הזכיון, למשל בשל החלטה על סגירת הטלוויזיה הלימודית, דבר שלא יכול לקרות – שיחול סעיף 37א(ד) לחוק הרשות השנייה על הזכיון של הטלוויזיה הלימודית.

מנשה סמירה: זאת אומרת, יחידת השידור חוזרת למועצת הרשות השנייה לטלוויזיה ורדיו.

קריאה: אז יש לך את סעיף 37א(ב).

אתי בנדלר: זה לא מוסדר היום?

יפה ויגוצקי: זה מוסדר.

מנשה סמירה: שעל התיקון עכשיו, על התקופה שתוחלט, בין אם זה 5 שנים או 10 שנים, לא משנה, שיחול סעיף 37א(ד), מכל סיבה שלא תהיה.

נגה רובינשטיין: סעיף 37א רבתי הוא משהו אחר.

ענבל גבריאלי: אנחנו מתקנים את סעיף 37א רבתי.

ענבל גבריאלי: אז פונים לסעיף 37א(ד) במקרה כזה.

מנשה סמירה: שיהיה ברור שזה יחול.

מנשה סמירה: אני אומר ליועצת המשפטית, צריך לראות שאכן העניין הזה תופס.

אתי בנדלר: אני רוצה להבין על מה אתה מדבר.

מנשה סמירה: אם זה יוארך ל-5 שנים – קל וחומר.

אתי בנדלר: כרגע אין הצעה ל-5 שנים.

אתי בנדלר: יש הצעה ל-10 שנים.

מנשה סמירה: אם חלילה במהלך התקופה הטלוויזיה הלימודית תפסיק לשדר, מכל סיבה שהיא, אזי יחידת השידור תחזור על-פי סעיף 37א(ד).

ענבל גבריאלי: הסעיף מטיל את הסמכות לקבוע הוראות על המועצה.

יעל ורדי-רוטשילד: למעשה מה שאנחנו מבקשים זה להחיל את אותו הסדר שהיה קיים בנוגע להארכת הזכיונות של ערוץ 2, באותן שנתיים עד שהארכנו להם את הזכיונות.

יעל ורדי-רוטשילד: שלא יווצר מצב שאנחנו נשארים עם משבצת שידור ריקה ואין מי שימלא אותה.

אתי בנדלר: גברת נגה רובינשטיין, היום אין הסדר לגבי פקיעת זכיון מסיבה כלשהי של הטלוויזיה הלימודית במהלך תקופת הזכיון?

אתי בנדלר: האם אנחנו צריכים להיזקק להסדר שבסעיף 37א(ד)?

נגה רובינשטיין: אני חשבתי שסעיף 37א(ד) חל בכל מקרה אבל אפשר לבדוק את זה.

אתי בנדלר: אם הוועדה מאשרת את זה, אני אבדוק בהמשך ואם יש צורך אני אפנה לסעיף הזה.

מנשה סמירה: הוא לא כלל את הטלוויזיה הלימודית (טח"י) בעבר.

מנשה סמירה: הוא התייחס רק לזכיינים.

אתי בנדלר: האם לא היה בעבר הסדר לגבי הטלוויזיה הלימודית?

יעל ורדי-רוטשילד: לא.

יעל ורדי-רוטשילד: הסעיף הזה לא כלל את הטלוויזיה הלימודית.

יעל ורדי-רוטשילד: הוא התייחס רק לזכיינים.

אתי בנדלר: זאת אומרת, לא היה הסדר חוקי למצב התיאורטי שהטלוויזיה הלימודית מפסיקה לפעול?

מנשה סמירה: לא חזו את האפשרות הזאת.

מנשה סמירה: חזו שלום עם סוריה אבל לא חזו שאתם תפסיקו לשדר.

יעל ורדי-רוטשילד: כשניסחו את זה חשבו על הטלוויזיה הלימודית אבל לא התייחסו לזה באופן ספציפי.

יעל ורדי-רוטשילד: אז כדאי פשוט להסדיר את זה.

אתי בנדלר: "(2) אין בהוראות סעיף קטן זה כדי לגרוע מסמכויות המועצה לפי הוראות סעיף 37.

אתי בנדלר: "

שלום שמחון: אנחנו אמורים להצביע על סעיף 2, כולל התיקון שהוכנס.

אתי בנדלר: כולל התוספת שאני אכניס רק אחרי שאני אבדוק ואשתכנע שהנושא איננו מוסדר בלאו הכי.

אתי בנדלר: דהיינו, אם יסתבר שאין היום הסדר חוקי למקרה של פקיעת הזכיון או הפסקת הזכיון או ביטול הזכיון של הטלוויזיה הלימודית במהלך תקופת זכיונה, אז אני אפנה לסעיף 37א רבא, סעיף קטן (ד).

אתי בנדלר: בכפוף לכך אני מבינה שאין הצעה אחרת.

שלום שמחון: אין הצעה אחרת.

שלום שמחון: אנחנו נצביע על סעיף 2.

שלום שמחון: בעד סעיף 2 – 4 נגד – אין נמנעים – אין סעיף 2 נתקבל.

שלום שמחון: סעיף 2 נתקבל.

שלום שמחון: נצביע על כל החוק בהכנה לקריאה שנייה ושלישית.

שלום שמחון: בעד הצעת חוק הרשות השנייה לטלוויזיה ורדיו (תיקון מס' 23) (הארכת הזכיון של הטלוויזיה הלימודית), התשס"ה-2004– 4 נגד – אין נמנעים – אין הצעת החוק נתקבלה.

שלום שמחון: הצעת החוק נתקבלה פה אחד.

שלום שמחון: אין נגד ואין נמנעים.

ענבל גבריאלי: אדוני היושב-ראש, אני מבקשת להודות לך.

שלום שמחון: תודה רבה.

שלום שמחון: הישיבה נעולה.